In nomine Domini amen. Anno Incarnationis eiusdem millesimo ducentesimo nonagesimo primo mense Iunii. Ego Symona filia quondam Mileti de Fauerneyo commorans Diuioni, notum facio omnibus presentes litteras inspecturis quod ego considerata utilitate mea retinui ad conductam seu firmam ad uitam meam tantum a uiris religiosis abbate et conuentu monasterii Sancti Stephani Diuionensis chassum cuiusdam domus suæ site Diuioni in uico du Pautaz ante grangiam Gurardi dicti Scabrosi et iuxta muros castri Diuionensis cum camera anteriori dicti chassi et logia supra dictam cameram sita pro sexdecim solidis monete Uiennensis quos quamdiu uixero reddere teneor et promisi conuentui predicto pro pictancia singulis annis in festo beati Andree apostoli. Ita quod duodecim libras Uiennenses ponam in me horatione seu edificatione dicti chassi. Concesserunt etiam michi quamdiu uixero dicti abbas et conuentus cursum meum pro me et familia mea a dicto chasso ad latrinas sitas a parte posteriori dicti chassi absque aliqua contradictione aliorum hospitium commorantium seu habitantium in domo predicta. Promittens per iuramentum meum corporaliter supra sancta dei Euangelia prestita et sub obligatione bonorum meorum omnium, predictas sexdecim solidos dicte monete annuatim modo premisso reddere et omnes alias et singulas conuentiones predictas tenere, attendere, adimplere, inuiolabiliter obseruare, et in nullo per me uel per aliud contraire tacite uel expresse. In quorum omnium testimonium litteris istis sigilla uirorum uenerabilium domini Lamberti decani capelle ducis Burgundie et magistri Petri decani christianitatis Diuionensis supplicaui et obtinui apponenda. Nos decani predicti ad supplicationem dicte Symone sigilla nostra presentibus duximus. Actum anno et mense predictis.